Mannlaust tveggja hæða íbúðarhús brann í norska bænum Ask í Gjerdrum í nótt. Húsið stendur innan þess svæðis þar sem jarðfall varð 30. desember á síðasta ári og bæjarstjórinn segir brunann ýfa upp óþægilegar minningar.
Enginn hefur búið á svæðinu næst jarðfallinu frá því það hreyf með sér níu hús og varð tíu að bana. Engin hætta var á að eldurinn breiddist yfir í nærliggjandi hús en slökkvilið réði niðurlögum hans klukkan tvö í nótt að staðartíma.
Vegna hættu á jarðfalli var erfitt fyrir slökkvilið að athafna sig og því var notast við vélmenni og vatni sprautað á húsið úr fjarlægð. Finn Håvard Aas talsmaður lögreglunnar segir upptök eldsins ekki liggja fyrir en ekkert rafmagn er á húsinu. Reynt verði að rannsaka það frekar sem þó geti orðið vandasamt vegna staðsetningar hússins. Anders Østensen bæjarstjóri segir í samtali við norska ríkisútvarpið að dyr Menningarhúsins í bænum hafi staðið íbúum opnar því lítið þurfi til að vekja þeim ugg í brjósti.
Hann segir að allmargir hafi þegar leitað þangað og að bæjarstjórnin ætli að mæta frekar þörfum bæjarbúa næstu daga. Þess verður minnst með ýmsum hætti í Gjerdrum þegar ár verður liðið frá jarðfallinu, menningarhúsið verður opið auk viðburða utandyra í samræmi við sóttvarnarreglur. Eins verða haldnir tónleikar sem aðgengilegir verða á netinu. Sömuleiðis eru íbúar hvattir til að kveikja á kertum og hengja upp hjörtu til minningar um atburðinn og hin látnu.